Document ID: 32001D0847

Απόφαση της Επιτροπής
της 30ής Νοεμβρίου 2001
περί τροποποιήσεως, για τρίτη φορά, της απόφασης 2000/721/ΕΚ ώστε να τροποποιηθούν το πρόγραμμα εμβολιασμού κατά της γρίπης των πτηνών στην Ιταλία και οι εμπορικοί περιορισμοί που ισχύουν επί του παρόντος για τα νωπά κρέατα που προέρχονται από εμβολιασμένες γαλοπούλες
[κοινοποιηθείσα υπό τον αριθμό Ε(2001) 3815]
(Κείμενο που παρουσιάζει ενδιαφέρον για τον ΕΟΧ)
(2001/847/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ του Συμβουλίου, και ιδίως το άρθρο 9 παράγραφος 4,
την οδηγία 92/40/EΟΚ του Συμβουλίου, της 19ης Μαΐου 1992 για τη θέσπιση κοινοτικών μέτρων για την καταπολέμηση της γρίπης των ορνίθων(4) και ιδίως το άρθρο 16 σημείο α),
Εκτιμώντας τα ακόλουθα:
(1) Η Επιτροπή εξέδωσε, στις 7 Νοεμβρίου 2000, την απόφαση 2000/721/EΚ, σχετικά με τη διενέργεια εμβολιασμού για να συμπληρωθούν τα μέτρα για την καταπολέμηση της γρίπης των πτηνών στην Ιταλία και περί ειδικών μέτρων ελέγχου των μετακινήσεων(5).
(2) Με τις αποφάσεις 2000/785/ΕΚ(6) και 2001/627/ΕΚ(7) επήλθαν ορισμένες τροποποιήσεις του προγράμματος εμβολιασμού και των περιορισμών των μετακινήσεων που εφαρμόζονται στο ενδοκοινοτικό εμπόριο.
(3) Οι ιταλικές αρχές ανέφεραν ότι η κατάσταση όσον αφορά την ασθένεια της γρίπης των πτηνών βελτιώθηκε και ζήτησαν να πραγματοποιηθούν περαιτέρω τροποποιήσεις στο εγκεκριμένο πρόγραμμα εμβολιασμού και στους ισχύοντες επί του παρόντος εμπορικούς περιορισμούς. Στα σήμερα εφαρμοζόμενα μέτρα καταπολέμησης της νόσου θα πρέπει επίσης να προστεθεί η χρησιμοποίηση μιας πρόσφατα αναπτυχθείσας δοκιμής iIFA, που επιτρέπει τη διαφοροποίηση μεταξύ ζώων που έχουν εμβολιαστεί με στέλεχος H7N3 και εκείνων που έχουν μολυνθεί από φυσικό στέλεχος H7N1.
(4) Οι δυνατότητες της πρόσφατα αναπτυχθείσας δοκιμής iIFA εξετάστηκαν από ομάδα εμπειρογωμόνων των κρατών μελών και του Κοινοτικού Εργαστηρίου Αναφοράς για τη γρίπη των πτηνών, και η δοκιμή θεωρήθηκε ένας χρήσιμος τρόπος για να διαφοροποιούνται τα κοπάδια εμβολιασμένων από εκείνα των προσβεβλημένων από τη νόσο γαλόπουλων.
(5) Η βελτίωση της υγειονομικής κατάστασης σχετικά με την εν λόγω νόσο, καθιστά σκόπιμη την τροποποίηση του προγράμματος εμβολιασμού και των εμπορικών περιορισμών που ισχύουν επί του παρόντος για τα νωπά κρέατα που προέρχονται από εμβολιασμένες γαλοπούλες.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2000/721/EΚ τροποποιείται ως εξής:
1. Διαγράφονται οι παράγραφοι 2 και 3 του άρθρου 1.
2. Το κείμενο του άρθρου 1 παράγραφος 4 αντικαθίσταται από το ακόλουθο κείμενο: "Εγκρίνονται η χρησιμοποίηση της παρουσιασθείσας από την Ιταλία δοκιμής iIFA, καθώς και οι ζητηθείσες τροποποιήσεις του προγράμματος εμβολιασμού."
3. Στο άρθρο 5 η παράγραφος 1 γίνεται παράγραφος 1 στοιχείο α) και το ακόλουθο κείμενο προστίθεται ως παράγραφος 1 στοιχείο β): "1. β) Κατά παρέκκλιση της παραγράφου 1 στοιχείο α), το νωπό κρέας από γαλοπούλες που έχουν εμβολιαστεί κατά της γρίπης των πτηνών δεν πρέπει να φέρει σήμανση σύμφωνα με το άρθρο 5 της οδηγίας 91/494/ΕΟΚ του Συμβουλίου(8) και δύναται να αποστέλλεται σε άλλα κράτη μέλη, υπό τον όρο ότι το κρέας προέρχεται από κοπάδια γαλόπουλων σφαγής τα οποία:
i) έχουν υποστεί τακτικές επιθεωρήσεις και δοκιμές με αρνητικά αποτελέσματα για την γρίπη των πτηνών, όπως προβλέπεται στο εγκεκριμένο πρόγραμμα εμβολιασμού. Με ιδιαίτερη προσοχή θα επιθεωρούνται τα ζώα-δείκτες. Για την υποβολή σε δοκιμασία:
- εμβολιασμένων ζώων, χρησιμοποιείται η δοκιμή iIFA,
- ζώων-δεικτών, χρησιμοποιείται είτε δοκιμή αναστολής της αιμοσυγκόλλησης (HI) είτε δοκιμή iIFA·
ii) έχουν επιθεωρηθεί κλινικά από έναν επίσημο κτηνίατρο, εντός 48 ωρών πριν από τη φόρτωση. Με ιδιαίτερη προσοχή θα επιθεωρούνται τα ζώα-δείκτες·
iii) έχουν υποστεί ορολογική δοκιμή με αρνητικά αποτελέσματα στο Εθνικό Εργαστήριο για την γρίπη των πτηνών, με εφαρμογή της διαδικασίας δειγματοληψίας και δοκιμής που προβλέπεται στο παράρτημα ΙΙΙ της παρούσας απόφασης·
iv) πρέπει να έχουν αποσταλεί άμεσα σε ένα σφαγείο που έχει οριστεί από την αρμόδια αρχή και να έχουν σφαγεί αμέσως μετά την άφιξη. Τα πουλερικά πρέπει να φυλάσσονται χωριστά από άλλες αγέλες που δεν πληρούν τις παρούσες διατάξεις.
Το νωπό κρέας γαλοπούλας πρέπει να συνοδεύεται από το υγειονομικό πιστοποιητικό που προβλέπεται στο παράρτημα VI της οδηγίας 71/118/EΟΚ(9), που θα περιλαμβάνει στο σημείο IV στοιχείο α) του πιστοποιητικού, την ακόλουθη βεβαίωση του επίσημου κτηνιάτρου: 'Το κρέας γαλοπούλας που περιγράφεται ανωτέρω πληροί τις διατάξεις της απόφασης 2000/721/EΚ όπως τροποποιήθηκε με την απόφαση 2001/847/EΚ.'"
4. Το παράρτημα της παρούσας απόφασης προστίθεται ως "παράρτημα III" στην απόφαση 2000/721/EΚ.
Άρθρο 2
Τα κράτη μέλη τροποποιούν τα μέτρα που εφαρμόζουν στις συναλλαγές, για να τα καταστήσουν σύμφωνα με την παρούσα απόφαση.
Ενημερώνουν αμέσως την Επιτροπή σχετικά με το θέμα αυτό.
Άρθρο 3
Οι διατάξεις της παρούσας απόφασης εφαρμόζονται από την 1η Δεκεμβρίου 2001.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 30 Νοεμβρίου 2001.

Labels: 17
0
3
6
18